DA Den Europæiske Unions Tidende CE 65/256

(2004/C 65 E/271)

SKRIFTLIG FORESPØRGSEL P-3009/03

af Arlene McCarthy (PSE) til Kommissionen

(8. oktober 2003)

Om: Fyrværkeri

Over hele Europa kommer tusindvis af mennesker til skade, ejendomme ødelægges, dyr skræmmes og penge spildes på udstyr og personale, der mobiliseres som følge af en helt undgåelig fare.

Der findes ingen specifik fællesskabslovgivning om sikker brug af fyrværkeri. Det blev bevidst ikke medtaget under anvendelsesområdet for direktiv 93/15/EØF (1) af 5. april 1993 om harmonisering af bestemmelserne om markedsføring af og kontrol med eksplosivstoffer til civil brug. Kommissionen er af den opfattelse, at et direktiv om markedsføring og brug af fyrværkeri ikke vil forebygge ulykker mere effektivt end de nationale sikkerhedsbestemmelser.

1. I sit svar på skriftlig forespørgsel P-4053/97 (2) anførte Kommissionen, at ulykkernes antal og omfang afhænger af lokale traditioner for omgang med fyrværkeri. Er Kommissionen i lyset af de store forskelle mellem medlemsstaterne i forbindelse med markedsføring og brug af fyrværkeri enig i, at et specifikt direktiv mere effektivt både ville beskytte den offentlige sundhed og skabe ensartede spilleregler med hensyn til markedsføring og brug af fyrværkeri?

2. Er Kommissionen ikke af den opfattelse, at forskellene medlemsstaterne imellem kunne udlignes ved at begrænse salget af fyrværkeri til autoriserede forhandlere?

3. Noget fyrværkeri er farligere end andet. Fyrværkeri, der markedsføres på fællesskabsmarkedet, er underlagt Rådets direktiv 92/59/EØF (3) af 29. juni 1992 om produktsikkerhed i almindelighed. Ikke alle medlemsstater har den samme holdning til, hvilke produkter der overholder bestemmelserne i dette direktiv. Ville det ikke være mere hensigtsmæssigt, hvis standarderne for produktsikkerhed blev uddybet i et specifikt direktiv om fyrværkeri?

4. Som det er tilfældet med alle varer, som er godkendt til lovligt brug i én medlemsstat, er der fri bevægelighed for fyrværkeri inden for Fællesskabet (EF-traktatens artikel 28 (tidl. artikel 30)). I henhold til EF-traktatens artikel 30 (tidl. artikel 36) kan grænseoverskridende overførsel af fyrværkeri være forbudt, hvilket er begrundet i hensynet til den offentlige orden eller den offentlige sikkerhed. Er Kommissionen enig i, at det er nemmere ulovligt at indføre et produkt i en EU-medlemsstat med restriktiv produktkontrol, når det først er blevet indført lovligt i en medlemsstat med mindre restriktive bestemmelser, end at forsøge at indføre det forbudte produkt direkte fra et tredjeland? Ville det dermed ikke være mere hensigtsmæssigt at harmonisere lovgivningen med hensyn til, hvilket fyrværkeri der er lovligt i EU?

5. Hvad gør Kommissionen for at sætte en stopper for, at der indføres ulovligt fyrværkeri i medlemsstaterne i hele EU?

Svar afgivet på Kommissionens vegne af Erkki Liikanen

(31. oktober 2003)

Der arbejdes for øjeblikket på et forslag til fællesskabslovgivning om harmoniserede bestemmelser vedrørende godkendelse og kategorisering af fyrværkeri, som skal behandles af Kommissionen. Sådanne bestemmelser skal give forbrugerne et højt beskyttelsesniveau og sikre, at kun godkendt fyrværkeri markedsføres i EU. Den foreslåede lovgivning vil omfatte væsentlige sikkerhedskrav, som fyrværkeri skal opfylde. Dette skal føre til, at Den Europæiske Standardiseringsorganisation (CEN) udarbejder harmoniserede sikkerhedsstandarder for fyrværkeri.

Kommissionen føler sig ikke overbevist om, at der skal træffes fællesskabsforanstaltninger med hensyn til begrænsning af salget af fyrværkeri til autoriserede forhandlere. Den foreslåede lovgivning vil dog kategorisere fyrværkeri, således at visse kategorier af fyrværkeri begrænses til fagfolk. Sådanne foranstaltninger vil være en passende reaktion for at sikre forbrugerne et højt beskyttelsesniveau.

Inden for EU er der store forskelle på de lokale skikke for brug af fyrværkeri. Disse forskelle vedrører aspekter såsom tid på året, hvor fyrværkeri er mest efterspurgt, og dets karakteristika (visuelle effekter og lydeffekter). Som følge heraf indebærer de planlagte foranstaltninger, at medlemsstaterne vedtager alle nødvendige bestemmelser vedrørende anvendelsen af EU-godkendt fyrværkeri i overensstemmelse med disse lokale skikke.

I mellemtiden finder EF-traktatens bestemmelser og principper vedrørende det indre marked anvendelse, og derfor skal nationale foranstaltninger, der kan føre til begrænsninger af handelen med sådanne varer inden for Fællesskabet, vurderes i lyset af artikel 28 til 30 i EF-traktaten.

Kontrollen med import af ulovligt fyrværkeri henhører under medlemsstaternes kompetence. Vedtagelsen af harmoniseret lovgivning om fyrværkeri på fællesskabsplan vil betyde, at importeret fyrværkeri underlægges de samme bestemmelser som fyrværkeri fremstillet i EU.

(1) EFT L 121 af 15.5.1993, s. 20.

(2) EFT C 187 af 16.6.1998, s. 116.

(3) EFT L 228 af 11.8.1992, s. 24.